จับตา! STA-STGT รูดหนัก! หลัง “วัคซีนโควิด” คืบหน้า 90% ฉุดดีมานด์ถุงมือยางลด
จับตา! STA-STGT รูดหนัก! หลัง "วัคซีนโควิด" คืบหน้า 90% ฉุดดีมานด์ถุงมือยางลด
10 พ.ย. 2563

ผู้สื่อข่าวรายงานว่า จากกรณี ไฟเซอร์ อิงค์ บริษัทยารายใหญ่สุดของสหรัฐ และ BioNTech บริษัทยาของเยอรมนี แถลงความคืบหน้าครั้งใหญ่ในการทดลองวัคซีนต้านไวรัสโควิด-19 โดยข่าวดังกล่าวทำให้นักลงทุนมีความหวังว่าเศรษฐกิจจะฟื้นตัวเร็วขึ้นจากวิกฤตโควิด-19
โดยบริษัท ไฟเซอร์ และ BioNTech แถลงเมื่อวานนี้ว่า ผลการทดลองบ่งชี้ว่าวัคซีนต้านไวรัสโควิด-19 ซึ่งไฟเซอร์และ BioNTech พัฒนาร่วมกัน มีประสิทธิภาพมากกว่า 90% ในการป้องกันไวรัสโควิด-19 สำหรับผู้ที่ไม่เคยติดเชื้อมาก่อน
ทั้งนี้ ไฟเซอร์จะยื่นจดทะเบียนวัคซีนต้านไวรัสโควิด-19 ต่อสำนักงานอาหารและยาสหรัฐ (FDA) ในสัปดาห์หน้า และคาดว่าจะมีการผลิตวัคซีน 50 ล้านโดสภายในปีนี้ และ 1.3 พันล้านโดสในปีหน้า
อย่างไรก็ดี จากปัจจัยข้างต้นทำให้คาดการณ์ว่า ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA และบริษัท ศรีตรังโกลฟส์ (ประเทศไทย) จำกัด (มหาชน) หรือ STGT จะปรับตัวลดลง เนื่องจากความกังวลในความต้องการใช้ถุงมือยางที่จะลดลงภายหลังจากนี้